Hankesuunnitelman mukaan Olympiastadionin ovet avautuvat yleisölle vuoden 2019 aikana.

Alun perin Helsingin Olympiastadionin kustannusarvio oli reilut 200 miljoonaa euroa, mutta se nousee merkittävästi.

Stadion-säätiön toimitusjohtajan Maija Innasen mukaan aikataulussa on tarkoitus pysyä lisäkustannuksista huolimatta, ja stadion avautuu yleisölle vuoden 2019 aikana.

Edellisen kerran Olympiastadionia remontoitiin vuosina 1990-1993, ja silloin kustannukset olivat huomattavasti edullisemmat.

Täysin remontoidun Helsingin Olympiastadionin on tarkoitus avata yleisölle ovensa vuoden 2019 aikana. Työn alla on stadionin täydellinen perusparannus ja uudistaminen.

Stadion-säätiön toimitusjohtajan Maija Innasen mukaan hankkeen kokonaisuus kaiken kaikkiaan on nyt mittavat 90 000 neliötä.

Perusteellisen uudistamisen hintalappu ei ole ihan halpa. Alun perin kustannusarvio oli 209 miljoonaa euroa, mutta Innanen kertoo, että todellinen hinta nousee huomattavasti suuremmaksi. Tarkkaa summaa Innanen ei tässä vaiheessa voi kertoa, mutta lisähinta on joka tapauksessa merkittävän suuri.

- Stadion-säätiön hallitus päättää urakoitsijasta tammikuussa 2017. Hankintaprosessin ollessa kesken emme valitettavasti voi hankintalain mukaan kertoa asiasta tarkemmin ennen päätöstä urakoitsijan valinnasta, Innanen kommentoi.

Innasen mukaan aikataulussa on tarkoitus pysyä lisäkustannuksista huolimatta, mutta lopullinen ajankohta voidaan vahvistaa vuonna 2018, kun urakat ovat riittävän pitkällä ja vaadittava aikataulu on varmistunut.

Rakentaminen kallista

Rakennuskustannusten huomattavaan nousuun on Innasen mukaan kaksi pääsyytä. Rakentaminen, erityisesti pääkaupunkiseudulla, on voimakkaassa noususuhdanteessa, minkä johdosta tarjoushintaindeksi ja urakkatarjousten hinnat ovat nousussa. Toinen ja merkittävin syy on katsomoiden kattaminen ja rakennettavien näköesteettömien paikkojen kalleus. Katetut katsomot ovat suuren yleisön näkökulmasta keskeisin parannus katsojien olosuhteisiin stadionilla.

- Suunnittelussa on ollut tavoitteena, että stadionin katsomoista pyritään minimoimaan paikat, joista suuren yleisön näköyhteyden kenttätapahtumiin peittävät katosten pylväät, Innanen kertoo.

Olympiastadionin perusparantamisen ja uudistamisen rahoittajat ovat Helsingin kaupunki ja Suomen valtio. Stadion-säätiö vastaa uudistuvan stadionin varustamisesta.

Helsingin Olympiastadion remontoidaan perinpohjin. Tältä tilanne näytti syyskuussa. JUKKA LEHTINEN

Stadion tuleville sukupolville

Edellisen kerran Olympiastadionia remontoitiin vuosina 1990-1993, ja silloin kustannukset olivat huomattavasti edullisemmat - noin 170 miljoonaa markkaa eli reilut 28,5 miljoonaa euroa.

Innasen mukaan remontteja ei kuitenkaan voi laajuudeltaan verrata keskenään, sillä 1990-luvulla kyseessä oli peruskorjaus ja nyt työn alla on täydellinen uudistaminen. Tarkoituksena on tehdä Helsingin Olympiastadionista kansainväliset suurtapahtumien vaatimukset täyttävä monitoimiareena, joka on myös kaupunkilaisten ja vierailijoiden käytössä.

Innanen pitää stadionin säilymistä tuleville sukupolville tärkeänä.

- Moni muu maailman stadioneista on hävinnyt, kun niitä ei ole pystytty tai haluttu kehittää. Suomi on ollut ja on edelleen ylpeä arkkitehtuurisesti arvokkaasta stadionistaan. Vain sen kehittäminen varmistaa toiminnan jatkumisen ja rakennuksen säilymisen niin, että kansalaiset voivat edelleen kokea suuria elämyksiä yhdessä, Innanen korostaa.